**HÍRLEVÉL**

**„Együttműködés Szolnok Gazdaságának Fejlesztéséért és a Szolnoki Munkahelyekért” - Szolnoki Foglalkoztatási Paktum hírlevél**

**2017. évi 2. szám**

# Megjelent a *Mikro-, kis- és középvállalkozások munkahelyteremtő beruházásainak 2017. évi támogatása* tárgyú pályázati felhívás

**A Nemzetgazdasági Minisztérium a mikro-, kis- és középvállalkozások számára munkahelyteremtő beruházási pályázatot hirdetett. A Nemzeti Foglalkoztatási Alapból 10 milliárd Ft támogatási keretösszeg áll a pályázók rendelkezésére. Ebből 1100-1200 KKV-nál 5000-5500 új munkahely létesíthető, továbbá mintegy tízezer már meglévő munkahely megőrzése segíthető. Cél a kkv-szektor megerősítésén túl a területi különbségek csökkentése, a hátrányos térségek felzárkóztatása és a helyi gazdaságok megerősítése.**

A pályázat alapján csak induló beruházás támogatható. Pályázni új eszközök, gépek, berendezések, egyes immateriális javak beszerzésére, új épület(rész) építésére, valamint bizonyos feltételek teljesülése esetén ingatlanvásárlásra és bérlésre lehet.

A munkahelyteremtő támogatás regionális beruházási támogatás jogcímen vagy csekély összegű (de minimis) támogatásként nyújtható, amelynek mértéke nem regisztrált álláskereső esetén új munkahelyenként 1,5 millió forint lehet. Ezen felül a vállalatok kiközvetített álláskereső foglalkoztatása esetén új munkahelyenként 500 ezer forint, 12 hónap alatt kizárólag közfoglalkoztatási jogviszonyban foglalkoztatott személynél új munkahelyenként 800 ezer forint, kedvezményezett járásban vagy településen új munkahelyenként további 400 ezer forint kiegészítő támogatást kaphatnak.

A pályázatokat a beruházás helye szerinti fővárosi/megyei kormányhivatalhoz **2017. augusztus 01-től 2017. szeptember 15-ig** lehet benyújtani a pályázati dokumentációban meghatározott feltételek szerint. A támogatott beruházást legkésőbb 2018. szeptember 30-ig kell a kedvezményezetteknek befejezniük.

A pályázat kódjele: NFA-2017-KKV.

A pályázati dokumentáció elérhető [itt](http://www.kormany.hu/hu/nemzetgazdasagi-miniszterium/hirek/10-milliard-forintos-munkahelyteremto-program-indul-a-kkv-knak)

*(Jász-Nagykun-Szolnok Megyei Kormányhivatal Foglalkoztatási Főosztálya)*